ಮಾಸ್ಕ್ಗಳಿಗೂ ಫ್ಯಾಷನ್ ಟಚ್ ಕೊಯಮತ್ತೂರಿನಲ್ಲಿ ಸಿಗುವ ಈ ಚಿನ್ನದ ಮಾಸ್ಕ್ ಬೆಲೆ 2.75 ಲಕ್ಷ ರೂ.! ಕೊರೋನಾ ಸೋಂಕು ಹೆಚ್ಚಾದ ಬಳಿಕ ಮಾಸ್ಕ್ ಧರಿಸುವುದು ಕಡ್ಡಾಯವಾಗಿದೆ. ಮಾಸ್ಕ್ ಧರಿಸದೆ ಮನೆಯಿಂದ ಹೊರಗೆ ಕಾಲಿಡದಂತಹ ಪರಿಸ್ಥಿತಿ ನಿರ್ಮಾಣವಾಗಿದೆ. ಬಣ್ಣಬಣ್ಣದ, ಕಸೂತಿ ವರ್ಕ್ ಇರುವ ಮಾಸ್ಕ್ಗಳಿಗೆ ಹೆಚ್ಚು ಬೇಡಿಕೆಯೂ ಇದೆ. ರೋಗದಿಂದ ನಮ್ಮನ್ನು ರಕ್ಷಿಸಿಕೊಳ್ಳಲು ಅನಿವಾರ್ಯವಾಗಿರುವ ಈ ಮಾಸ್ಕ್ ಫ್ಯಾಷನ್ ಆಗಿಯೂ ಬದಲಾಗಿದೆ. ಈಗಿನ ಮದುವೆಗಳಲ್ಲಿ ಅವರವರ ಬಟ್ಟೆಗೆ ಮ್ಯಾಚಿಂಗ್ ಇರುವ ಮಾಸ್ಕ್ಗಳನ್ನು ಧರಿಸುವುದು ಫ್ಯಾಷನ್ ಆಗಿದೆ. ಈ ಫ್ಯಾಷನ್ ಅನ್ನೇ ಬಂಡವಾಳವನ್ನಾಗಿಸಿಕೊಂಡಿರುವ ಅನೇಕರು ಮಾಸ್ಕ್ಗಳ ಮೇಲೆ ನಾನಾ ರೀತಿಯ ಪ್ರಯೋಗಗಳನ್ನು ಮಾಡುತ್ತಿದ್ದಾರೆ. ವಜ್ರವನ್ನು ಕೂರಿಸಿರುವ ಮಾಸ್ಕ್ ತಯಾರಿಸಿರುವ ವಿಷಯ ವಿಶ್ವದ ಗಮನ ಸೆಳೆದಿತ್ತು. ಅದೇರೀತಿ ಕೊಯಮತ್ತೂರಿನ ವ್ಯಕ್ತಿಯೋರ್ವ ಆರಾಮಾಗಿ ಬಳಸಬುದಾದಂತಹ, ಶೋಕೇಸ್ಗೆ ಮಾತ್ರ ಸೀಮಿತವಾಗಿರದ ಚಿನ್ನ ಹಾಗೂ ಬೆಳ್ಳಿಯ ಮಾಸ್ಕ್ಗಳನ್ನು ಸಿದ್ಧಪಡಿಸಿ ಮಾರಾಟ ಮಾಡುತ್ತಿದ್ದಾರೆ. ಹಲವೆಡೆ ಗೋಲ್ಡ್ ಮಾಸ್ಕ್ಗಳನ್ನು ಖರೀದಿಸುವುದು ಪ್ರತಿಷ್ಠೆಯ ಸಂಕೇತವಾಗಿದೆ. ಹೀಗಾಗಿ, ಕೊಯಮತ್ತೂರಿನ ರಾಧಾಕೃಷ್ಣನ್ ಸುಂದರಂ ಆಚಾರ್ಯ ಎಂಬುವವರು ಚಿನ್ನ ಮತ್ತು ಬೆಳ್ಳಿಯ ಮಾಸ್ಕ್ಗಳನ್ನು ಸಿದ್ಧಪಡಿಸಿ ಮಾರಾಟ ಮಾಡುತ್ತಿದ್ದಾರೆ. ಈ ಬಗ್ಗೆ ಮಾತನಾಡಿರುವ ಅವರು, ಈ ಮಾಸ್ಕ್ಗಳನ್ನು ಸಾಮಾನ್ಯ ಜನರು ಖರೀದಿಸಲು ಸಾಧ್ಯವಿಲ್ಲ ಎಂಬುದು ನನಗೆ ಗೊತ್ತಿದೆ. ಆದರೆ, ಶ್ರೀಮಂತರು ಮದುವೆ, ಪಾರ್ಟಿ ಮುಂತಾದ ಸಮಾರಂಭಗಳಲ್ಲಿ ಈ ಚಿನ್ನ ಮತ್ತು ಬೆಳ್ಳಿಯ ಮಾಸ್ಕ್ಗಳನ್ನು ಧರಿಸಬಹುದು. ಇದರಿಂದ ಅವರ ಪ್ರತಿಷ್ಠೆ ಇನ್ನಷ್ಟು ಹೆಚ್ಚಾಗುತ್ತದೆ. ಇದುವರೆಗೂ 9 ಜನರು ಮಾಸ್ಕ್ಗೆ ಆರ್ಡರ್ ಕೊಟ್ಟಿದ್ದಾರೆ. ಅವರಲ್ಲಿ ಬಹುತೇಕರು ಉತ್ತರ ಭಾರತದವರಾಗಿದ್ದಾರೆ ಎಂದು ತಿಳಿಸಿದ್ದಾರೆ. 18 ಕ್ಯಾರೆಟ್ ಚಿನ್ನದಿಂದ ಮಾಡಲಾಗಿರುವ ಮಾಸ್ಕ್ಗಳಿಗೆ 2.75 ಲಕ್ಷ ರೂ. ಹಾಗೂ ಬೆಳ್ಳಿ ಮಾಸ್ಕ್ಗಳಿಗೆ 15,000 ರೂ. ನಿಗದಿಪಡಿಸಲಾಗಿದೆ. ಈ ಸುದ್ದಿ ಟ್ವಿಟ್ಟರ್ನಲ್ಲಿ ಹರಿದಾಡುತ್ತಿದ್ದಂತೆ ಹಲವರು ಅಷ್ಟು ದುಡ್ಡು ಕೊಟ್ಟು ಚಿನ್ನ ಮತ್ತು ಬೆಳ್ಳಿಯ ಮಾಸ್ಕ್ ಅನ್ನು ಯಾರು, ಯಾಕೆ ತೆಗೆದುಕೊಳ್ಳುತ್ತಾರೆ? ಎಂದು ಪ್ರಶ್ನಿಸಿದ್ದಾರೆ.